El fiscal s'oposa a la llibertat del detingut pel doble crim al pantà de Susqueda (Selva) i argumenta que "ningú diferent a ell ho va poder fer". A l'informe per impugnar la petició de la defensa, l'acusació pública desgrana tots els indicis que hi ha contra Jordi Magentí i assegura que "ni una sola diligència de prova" nova desmunta la tesi dels investigadors. En aquest sentit, el fiscal rebat amb proves les declaracions de fins a tres testimonis, esgrimits per la defensa, que situarien la parella del Maresme fora de l'escena i l'hora del crim. "Resulta evident que s'han d'equivocar forçosament", argumenta el fiscal Víctor Pillado que subratlla que les càmeres de videovigilància fixen detalladament i sense cap dubte el recorregut del vehicle amb el qual viatjaven les víctimes. "L'investigat és l'única persona que està al lloc on es perpetra el crim, amb accés a armes de foc, munició i coneixements per disparar", argumenta el fiscal.  El fiscal Víctor Pillado impugna la petició de llibertat presentada per la defensa del sospitós del doble crim de Susqueda. Ho fa en un minuciós informe de 59 pàgines que ja ha remès al Jutjat d'instrucció 2 de Santa Coloma de Farners, que porta el cas. La fiscalia desgrana un per un els indicis que hi ha contra Jordi Magentí i assegura que "la càrrega indiciària" que hi ha contra ell, i a partir de la qual el jutjat el va enviar a presó l'1 de març, no ha canviat al llarg d'aquests mesos d'instrucció.  El fiscal conclou que, en base a tota la investigació, Magentí és el conductor de "l'únic vehicle" que hi havia aquell 24 d'agost al pantà a la zona on van anar les víctimes. També assegura que l'investigat estava sol a la zona coneguda com La Rierica –i que els investigadors situen com l'escenari del crim- i que, a més, tenia "accés" a armes de foc, munició i disposava de "coneixements suficients" per disparar. En aquest punt, Pillado subratlla que el sospitós vigilava una plantació de marihuana i que és "lògic" que anés armat.  L'informe també assegura que la persona que es va desfer dels cossos, del caiac i del cotxe de les víctimes havia de "conèixer" el pantà i que el sospitós encaixa "perfectament" amb aquestes característiques. "Si a això li afegim les constants mentides i contradiccions de l'investigat, tant amb ell mateix com amb altres testimonis i les proves objectives, no només és evident que Jordi Magentí va assassinar la parella, sinó que ningú diferent a ell ho va poder fer", argumenta el fiscal.  Entre les contradiccions, Pillado recorda que d'entrada el detingut va negar als agents dels Mossos d'Esquadra que estigués al pantà el dia dels fets però que, posteriorment, durant la reconstrucció i la compareixença de presó, ell mateix es va situar a l'escena del crim. A més, aquella mateixa nit, va "pseudoreconèixer" els fets al seu company de cel·la.  El fiscal descarta, tal com sosté la defensa, que ho fes perquè tenia por de l'altre pres. "Deixant de banda que Magentí ja havia complert 15 anys de presó per assassinat, allò més increïble és que simplement no digui que no sap res, sinó que encolomi el crim al seu fill", sosté Pillado que conclou que aquesta maniobra de Magentí "només pot obeir a un nou intent d'exculpació perquè un innocent mai declararia culpable a un fill d'uns fets en els quals no va intervenir". Tres testimonis s'equivoquen La defensa de Magentí, encapçalada pel lletrat Benet Salellas, va sostenir al seu escrit per demanar la llibertat del sospitós que hi havia fins a tres testimonis que afirmaven haver vist la parella després que se sentissin els trets. Pillado respon que aquests testimonis s'han d'equivocar "forçosament" perquè hi ha proves "objectives i irrefutables" (càmeres de videovigilància i antenes de telefonia) que avalen que la parella va arribar al pantà a les 10.23 del matí del 24 d'agost i ja no es van moure d'allà.  L'advocat de Magentí també afirmava que no s'ha pogut provar que els crims tinguessin lloc a la Rierica. En aquest punt, el fiscal esgrimeix la bateria d'indicis que situen l'escenari del tiroteig en aquesta platja: les proves sonomètriques, l'anàlisi temporal dels vehicles que passen davant les càmeres, la procedència de la pedra que llastava el cos del jove i les declaracions d'altres testimonis.  El fiscal també conclou, a diferència de la defensa, que l'edat i la condició física de Magentí no impedeixen que, ell tot sol, es pogués desfer dels cadàvers i de la resta de proves que el podien incriminar. En aquest sentit, Pillado destaca que el sospitós va tenir dos dies per enfonsar els cossos, punxar el caiac i submergir el cotxe a les aigües del pantà. "El fiscal no arriba a veure com una persona de 50 anys, que pesca, recull llenya al bosc i baixa per la carena muntanyosa de la Rierica pugui tenir cap problema per fer aquestes accions", sosté el fiscal afegint que la tesi de la defensa és una al·legació feta "sense cap mena de base".  Per a Pillado, de fet, l'afició de Magentí per a la pesca és un altre indici que el pot incriminar i recorda que el nus que subjectava la motxilla al cos del jove "l'ha d'haver fet una persona amb coneixements" i que se sol fer servir, també, per lligar "grans silurs", una espècie que abunda al pantà. El fiscal acompanya aquest punt de l'informe amb una fotografia de Magentí amb una canya i un peix.  Per últim, la defensa argumentava que el sospitós no sap nedar ni tampoc té experiència utilitzant caiacs. "No s'ha de saber nedar per desplaçar-se amb un caiac", diu el fiscal que recorda que un amic de Magentí fins  tot va declarar a la policia que l'investigat no tenia por d'entrar a l'aigua per agafar ànecs.

Summary: El fiscal s'oposa a la llibertat del detingut pel doble crim de Susqueda: "Ningú diferent a ell ho va poder fer"


Un equip d'operaris han treballat aquest dilluns per retirar una pedra del 1752 que feia de vorera al barri de Santa Eugènia de Girona. Uns veïns van demanar preservar-la ara fa un any i mig per evitar que es malmetés. Pesa uns 700 quilos i fa 2,3 metres de llarg i mig metre d'amplada i es creu que podria ser la llinda d'un casa. L'actuació, al número 22 del carrer de Baix, ha tret al descobert una pedra més petita que podria ser un dels suports. Gràcies a un treball de recerca documental, s'ha sabut que la inscripció que hi apareix amb dos noms (Quirch i Jauma Vilar) es correspon a una família de carreters i que la pedra podia estar a l'entrada del taller-magatzem, fet que n'explicaria les dimensions. L'alcaldessa de Girona, Marta Madrenas, ha anunciat que es custodiarà temporalment a l'escola Montfalgars mentre no es decideixi el lloc definitiu. Els veïns del barri de Santa Eugènia de Girona han vist aquest dilluns com es retirava la pedra de grans dimensions de la vorera de davant del número 22 del carrer de Baix. Fa més d'un any i mig que un grup de persones van reclamar-ne la preservació. "Al ser una vorera tant baixa, sovint els cotxes hi aparcaven a sobre o s'hi enfilaven per fer marxa enrere, produint un desgast molt gran", ha explicat la Núria, una de les impulsores de l'anomenat Comitè de la Pedra del 1752 lligat a l'associació de veïns.  Després de fer la petició a l'Ajuntament, van fer una recerca documental per aclarir l'"enigma" d'aquella data (19 de maig del 1752) i dels dos noms inscrits (Quirch Vilar i Jauma Vilar) acompanyats d'una creu. Aquest dilluns han explicat que es tractava del pare i el fill d'una família de carreters. La data es correspondria a la construcció de la casa que, al tenir-hi un taller-magatzem de reparació, necessitava una porta molt més gran que un habitatge d'aquella època. I això n'explicaria les dimensions, ha detallat Manel, un veí de la zona. La llosa nummulítica fa 2,3 metres de llarg, 55 centímetres d'amplada i 23 centímetres de gruix.  Aquesta última dada s'ha descobert durant els treballs per descalçar-la i poder-la enretirar. A prop seu, a més, ha aparegut una pedra més petita amb un costat arrodonit que podria ser un dels suports de la llinda. Per altra banda, també s'ha descartat que fos una làpida al ser massa gran i no trobar-se a la zona de l'antic cementiri del barri.  L'alcaldessa de Girona, Marta Madrenas, ha visitat l'indret i ha reconegut la feina dels veïns que ha permès acabar preservant aquest element. Madrenas ha recordat també que el barri de Santa Eugènia va ser l'últim que va annexionar-se a la ciutat i ha destacat l'esforç s'ha fet fins ara per preservar els trets distintius i història. A partir d'avui, l'escola Montfalgars custodiarà les dues peces de forma temporal fins que veïns i consistori acordin un emplaçament definitiu. Entre els llocs proposats hi ha la façana de l'antiga casa de l'encarregat de la fàbrica Marfà, a final del carrer, que actualment forma part de l'Espai Marfà.  Es preveu que el trasllat de la pedra fins a l'escola es faci amb una grua.

Summary: Retiren una pedra del 1752 que feia de vorera a Girona arran de la petició dels veïns de protegir-la


La diputada de la CUP Anna Gabriel ha volgut llençar un missatge d'avís a JxSí i al Govern català, després que la portaveu de JxSí, Marta Rovira, la portaveu de l'executiu, Neus Munté, i el propi president de la Generalitat, Carles Puigdemont, s'hagin expressat amb diferents termes respecte de com proclamar la independència de Catalunya. En una entrevista a TV3, Gabriel ha advertit que "de declaracions simbòliques ja se n'han fet moltes" i que els catalans "ja no estem en aquesta fase". "No alimentarem dilacions i el processisme", ha sentenciat, tot afegint que espera que les "vacil·lacions" dins de JxSí no faci variar el full de ruta i s'aposti "per trencar amb Espanya" tal com estava pactat.

Summary: Gabriel avisa JxSí que la CUP no admetrà "dilacions" i adverteix que "ja no estem en fase de declaracions simbòliques"


L'Ajuntament de Barcelona iniciarà la reforma de la plaça d'Antoni Maura a l'octubre en el que es convertirà en el primer rentat de cara de la futura Via Laietana i duraran set mesos, aproximadament. La regidora del districte de Ciutat Vella, Gala Pin, ha assegurat que amb aquesta reforma es guanya "espai d'estada i espai verd" ja que s'eliminarà la semirotonda i s'instal·laran bancs i arbres que facilitaran el passeig de la gent. A més, hi haurà un nou pas de vianants de "set metres d'amplada" que unirà la Catedral i el mercat de Santa Caterina. Amb això es vol resoldre la "fractura" que genera la Via Laietana entre els barris. A més, Pin, ha explicat que "els passos de vianants estan saturats" i això genera problemes en la mobilitat. Arran de la reforma "s'eliminen les parades de bus turístic" i "es reubica la plaça de taxi al carrer Joaquim Pou". La reforma compta amb un pressupost d'1,9 milions d'euros.

Summary: La Via Laietana començarà el seu rentat de cara a l'octubre amb la reforma de la plaça d'Antoni Maura


Barcelona estrenarà el proper 13 de novembre quatre noves línies de la nova xarxa de bus: el D40, entre Plaça d'Espanya i Via Favència; el V5, entre Mare de Déu de Port i Pedralbes; el V29, entre Fòrum i Roquetes, i el V31, entre Mar Bella i Trinitat Bella. Això comportarà l'eliminació de set autobusos (32, 26, 36, 40, 37, 57 i 20) i la modificació de vuit línies més. A més, es crearan dos busos de proximitat, el 136 i el 191, entre Sant Martí i l'Hospital del Mar, i entre  Congrés i l'Hospital de Sant Pau. Està prevista una inversió d'1,3 MEUR per construir 19 quilòmetres nous de carril bus, fer canvis semafòrics i altres intervencions. A partir del novembre hi haurà 20 línies d'altes prestacions que transportaran 350.000 viatgers els dies feiners, prop del 48% del passatge total. Amb aquestes actuacions s'inicia l'última fase de desplegament de la nova xarxa, que acabarà a la tardor del 2018. Falten per implantar 8 línies més. Actualment hi ha a Barcelona 16 línies d'autobús d'altes prestacions en funcionament que registren unes 322.000 validacions diàries (maig 2017) i concentren el 44% de la demanda. Al novembre entraran en funcionament quatre més.  El D40, entre Plaça d'Espanya i Via Favència, substituirà la línia 32 i modificarà la 27. S'espera una demanda de 25.000 passatgers al dia. El V5, entre Mare de Déu de Port i Pedralbes, entra pel 37 i canvia l'itinerari del 91 i el 109. La demanda estimada és de 4.000 persones. El V29, entre Fòrum i Roquetes, substitueix el 26 i el 32 i la faran servir uns 5.000 ciutadans al dia. El V31, entre Mar Bella i Trinitat Vella, acaba amb les línies 36 i 40 i s'espera que sigui utilitzat per 3.000 persones. També quedaran modificats l'H6, l'H14 i l'H16. Així mateix, es creen dos busos nous de proximitat, un d'ells per compensar l'eliminació del 20, que va provocar queixes entre els veïns.  En correspondència amb tots aquests canvis, l'Ajuntament destinarà 1,3 MEUR per construir nous carrils bus, fer actuacions de millora de la prioritat semafòrica i de la senyalització i fer intervencions de millora de l'espai públic. Així, s'adaptaran semafòricament al pas del bus 22 cruïlles i s'actuarà en 129 parades. Hi haurà carril bus en trams de carrers com passeig de Sant Joan, Villarroel, Avinguda Tarradellas, Avinguda Pedralbes, Travessera de Gràcia, República Argentina, Ronda Guinardó i Plaça Lesseps. Entre la primavera i la tardor del 2018 s'implantaran les 8 línies restants de la nova xarxa. Un cop finalitzat el desplegament hi haurà un total de 28 línies d'altes prestacions, 8 horitzontals, 17 verticals i 3 diagonals. Es mantindran 43 autobusos convencionals o complementaris i 27 més de proximitat i de bus del barri.  Reflexió sobre el cap de setmana el proper any El conseller delegat de TMB, Enric Cañas, ha subratllat que la ciutadania ja valora molt més les noves línies que les convencionals, perquè amb els mateixos recursos es mou més gent i per tant són més eficients, estalvien emissions i energia i incrementen la freqüència de pas. Al final del procés, ha dit, s'estarà movent gairebé el 60% de la demanda amb 300 autobusos, un terç del total. Cañas ha defensat que un interval d'entre 5 i 8 minuts entre setmana és una "molt bona qualitat", però ha reconegut que el cap de setmana és l'assignatura pendent. Precisament, ha avançat que aquests són els deures per a l'any que ve, establir un projecte que millora la freqüència els dissabtes i els diumenges.  La regidora de Mobilitat, Mercedes Vidal, ha destacat l'esforç "ingent" que està fent l'actual govern per compensar la "desinversió de l'anterior mandat". "Cada cop teníem menys busos i més antics i això està totalment relacionat amb la freqüència i la regularitat i nosaltres ho estem solucionant amb més flota però també amb obres a l'espai públic per donar prioritat al bus", ha explicat.

Summary: Barcelona estrenarà quatre línies de la nova xarxa de bus el 13 de novembre


La primera reunió de mediació celebrada aquest dilluns al Departament de Treball per desconvocar la nova vaga dels vigilants de seguretat d'Eulen a l'aeroport del Prat ha acabat sense acord. El secretari general de Treball, Afers Socials i Famílies, Josep Ginesta, ha reconegut que ha vist "molt tancada" a l'empresa en la seva idea que les noves demandes dels treballadors de readmetre els acomiadats i expedientats durant l'anterior vaga s'han de resoldre en el laude que se'ls entregarà dijous. Ginesta, evitant posicionar-se sobre aquesta qüestió, ha destacat que l'objectiu de la Generalitat "és resoldre el conflicte en la seva integritat" per tornar la normalitat al servei del Prat. De la seva banda, els treballadors s'han mostrat molt pessimistes sobre la possibilitat d'un acord perquè l'empresa s'escuda en un laude que creuen que els serà favorable, com ha denunciat l'assessor del comitè de vaga, Juan Carlos Giménez. Empresa i treballadors estan citats demà dimarts a les 11 del matí a una nova reunió.

Summary: Acaba sense acord la primera reunió de mediació per desconvocar la nova vaga dels treballadors d'Eulen


La comissió de Presidència de l'Ajuntament de Barcelona ha aprovat aquest dimecres una proposició que insta a elaborar un estudi independent que valori el cost i els possibles avantatges econòmics del rescat d'un o més tanatoris de titularitat municipal. Han votat a favor tots els grups excepte Cs, PPC i CUP, que s'hi ha abstingut. El Grup Demòcrata ha plantejat aquesta opció com a alternativa a la creació d'una funerària municipal, considerant que seria més ràpida i més efectiva per aconseguir una rebaixa dels preus dels serveis funeraris. Els grups segueixen sense arribar a un acord sobre quina seria la millor manera d'abaratir aquest servei. ERC continua defensant la recuperació del 36% de Serveis Funeraris SA, de forma que el consistori hi tingui majoria i pugui rebaixar preus, mentre que el govern planteja crear un operador públic amb sis sales de vetlla.

Summary: L'Ajuntament de Barcelona aprova estudiar el rescat de tanatoris de titularitat municipal


El conseller de Territori i Sostenibilitat, Josep Rull, ha plantejat aquest dimarts als alcaldes lleidatans la proposta de prohibir l'accés dels vehicles pesants en el tram de l'N-240 entre Montblanc i les Borges Blanques i desviar-los amb l'aplicació de bonificacions per l'AP-2, entre ambdues localitats. Rull ha expressat la voluntat del Govern perquè aquesta mesura per reduir el trànsit per l'N-240 i, així la sinistralitat a la via, pogués ser efectiva a partir de l'1 de gener del 2018. Una altra proposta que s'ha posat damunt la taula durant la trobada passaria pel desviament, en aquest cas voluntari, de camions de l'N-240 per l'AP-2 entre la capital de les Garrigues i Soses (Segrià). Rull ha donat un mes de marge als representants polítics i econòmics lleidatans per cercar un consens que avali aquests plantejaments per tal que des del Govern es treballi amb la concessionària de l'autopista per tirar-los endavant com a solució provisional mentre no entri el funcionament l'any 2019 el sistema de vinyeta que promou el Govern. El responsable de Territori preveu traslladar-ho aquesta mateixa setmana als representants de la Conca de Barberà. D'altra banda, el conseller ha defensat la necessitat de seguir avançant en la duplicació de l'N-240 entre les Borges Blanques i Lleida. El Govern planteja per al tram entre Montblanc i les Borges Blanques de l'N-240 el mateix model que s'aplica a l'N-II a les comarques gironines i que també s'ha acordat recentment amb el Penedès, Camp de Tarragona i Terres de l'Ebre per l'N-340, consistent en el desviament obligatori de vehicles pesats per l'autopista amb l'aplicació de bonificacions. Així ho ha plantejat aquest dimarts a les Borges Blanques el conseller Josep Rull, acompanyat de la directora del Servei Català del Trànsit, Eugènia Doménech, als alcaldes lleidatans de municipis propers per on discorre l'N-240 i a representants de la Diputació i de la Cambra de Comerç de Lleida. L'objectiu de la mesura és reduir el trànsit que circula per aquest tram de carretera i, a la vegada, rebaixar-ne a sinistralitat.  La mesura, que es podria aplicar mentre no entri en funcionament el sistema de vinyeta que promou el Govern –que està previst que comenci a aplicar-se el 2019-, consistiria en prohibir l'accés als vehicles pesants en el tram de l'N-240 entre les capitals de la Conca de Barberà i de les Garrigues, aplicant-los bonificacions. En concret, serien del 50% per aquells camions que entrin a Montblanc i surtin a les Borges, o a l'inrevés, i del 42,5% per als vehicles pesants que continuïn per l'autopista, segons el plantejament que ha fet Rull al territori.    Durant la trobada, un alcalde ha proposat també complementar la mesura amb el desviament voluntari de camions per l'AP-2 entre les Borges Blanques i Soses, també oferint bonificacions als vehicles pesants. El Govern ha entomat també aquesta iniciativa per poder-la implementar, igualment. EL conseller de Territori i Sostenibilitat ha donat un  mes de marge als representants polítics i econòmics lleidatans –amb qui preveu reunir-se novament abans del 20 d'octubre- per cercar un consens que avalin aquestes propostes per tal que el Govern pugui treballar amb la concessionària de l'AP-2 per posar-les en marxa ja l'1 de gener del 2018, com planteja el Govern. Tot i això, Rull ha recordat que entre mig hi ha el l'1-O i, en aquest sentit, ha remarcat que en funció de quin sigui el resultat que surti del referèndum "la Generalitat ho haurà de fer tota sola o d'acord amb l'Estat per avançar en aquesta bonificació."  El conseller ha explicat que divendres preveu reunir-se amb els representants del territori de la Conca de Barberà per traslladar-los la proposta per desviar obligatòriament els camions per l'AP-2 entre Montblanc i les Borges. Així mateix, ha dit que des del Govern, en paral·lel, es parlarà amb el sector dels transportistes "per veure en base a l'N-340 aplicada aquí si cal fer algunes modificacions" en les mesures i les bonificacions proposades. Rull ha remarcat que el desviament de camions al tram lleidatà l'N-240 no impediria que aquests vehicles puguin continuar tenint accés a benzineres i àrees de restauració de que hi ha entre Montblanc i les Borges Blanques.    Govern i alclades defensen la necessitat d'avançar en la duplicació de l'N-240 entre les Borges i Lleida Al marge d'aquestes propostes, Govern i alcaldes han coincidit en la necessitat de seguir apostant per la duplicació del tram de l'N-240 entre les Borges Blanques i Lleida. Rull ha defensat que "ni que l'AP-2 sigui lliure de pagament, cal implementar la capacitat de l'N-240 i la seva seguretat, duplicant-la". "Hi ha un entramat molt important de polígons industrials i l'AP-2 no és una alternativa per poder-hi accedir" i, per tant, "no podem prohibir l'accés de camions a l'N-240 perquè col·lapsaríem abastiments i suposaria un fre en termes econòmics per al territori", ha afirmat el conseller.  Cal recordar que la titularitat de l'N-240 correspon al Ministeri de Foment, des d'on a finals de juny es van comprometre amb els alcaldes lleidatans dels municipis per on discorre la carretera a licitar durant aquest any la construcció de les tres rotondes previstes a Juneda (Garrigues), de la mateixa manera que la redacció de projecte de duplicació de la via, que es faria en dues fases. La primera, se centraria en un tram d'11 quilòmetres de la carretera, i una segona fase de 8 quilòmetres consistent en la construcció d'una variant al municipi de Juneda. Foment preveu que totes aquestes actuacions per reduir la sinistralitat a l'N-240 entre les Borges i Lleida siguin una realitat l'any 2020.  D'altra banda, Eugènia Doménech ha explicat que el SCT té en estudi la possibilitat d'instal·lar un radar per tram a l'N-240 entre les capitals de les Borges Blanques i Lleida, tal com també s'havia plantejat des del territori. "Cal, però, veure si es donen les característiques adequades per implementar-lo", ha matisat.

Summary: Rull planteja el desviament obligatori amb bonificacions de camions de l'N-240 per l'AP-2 entre Montblanc i les Borges


VOX ha presentat aquest matí una denúncia davant la Fiscalia General de l'Estat contra els autors i els responsables de penjar les pancartes en contra del rei Felip VI que es van veure durant el primer aniversari dels atemptats de Barcelona i Cambrils. El partit ultradretà desconeix qui són els autors tot i que apunta als CDR. Per això, presenta una denúncia (si els tingués identificats podria presentar una querella) i insta la Fiscalia a identificar-ne els autors si veu indicis de delicte. Per a VOX, penjar aquestes pancartes suposa un delicte contra la corona ja que en "danya el prestigi" (article 491.2 del Codi Penal). Un delicte que, segons recull la formació d'ultradreta, es pot castigar amb multes que van dels 6 als 24 mesos.  "El nostre compromís amb la defensa dels símbols nacionals és inqüestionable", ha defensat el vicesecretari jurídic de Vox, Pedro Fernández, que critica que el govern espanyol ha "desatès la seva obligació" i que, per tant, "VOX respondrà cada atac a Espanya i a la Corona amb tot el pes de la llei".

Summary: VOX presenta una denúncia a la Fiscalia i li demana que actuï contra els autors de les pancartes sobre el rei Felip VI


L'extresorer de CDC Daniel Osàcar, condemnat a 3 anys i 6 mesos de presó pel Tribunal Suprem pel cas de desviament de fons del Palau de la Música, ha estat classificat en tercer grau i ha deixat el centre penitenciar de Brians 2, segons ha avançat 'El Periódico' i ha confirmat l'ACN el Departament de Justícia. Des de dilluns de la setmana passada, Osàcar no dorm en aquesta presó, sinó en un pis tutelat per a presos. D'altra banda, Justícia ha indicat que Fèlix Millet, condemnat a 8 anys i 20 mesos de presó, i Jordi Montull, condemnat a 6 anys, 8 mesos i 15 dies, han estat classificats en segon grau. Tots dos romanen a la infermeria de Brians 2.  Les resolucions de classificació inicial de la Secretaria de Mesures Penals, Reinserció i Atenció a la Víctima confirmen les propostes acordades per la junta de tractament del Centre Penitenciari Brians 2, el passat 20 d’agost. Cal recordar que tots tres van ingressar de manera voluntària a la presó a finals de juny, el dia 22 Jordi Montull i el dia 25 Osàcar i Millet, en compliment de la sentència del Suprem. Osàcar i Millet tenen 85 anys, mentre que Montull en té 78. Els tres han estat ubicat a la infermeria de Brians 2 des de que hi van ingressar. El juliol passat, Montull va ser traslladat a un hospital amb símptomes d'ictus.

Summary: Tercer grau per a Daniel Osàcar, que deixa Brians 2 i ha d'anar a dormir a un pis tutelat per a presos


La ciutat de Tarragona ha donat el tret de sortida als XVIII Jocs Mediterranis amb l’inici de l’acte inaugural al Nou Estadi, a les nou del vespre. Prèviament, el president de la Generalitat, Quim Torra, ha lliurat en mà al rei Felip VI els informes del Síndic de Greuges sobre l’1-O i el llibre ‘Dies que duraran anys’, de Jordi Borràs. Segons ha difós el Govern a través del seu compte de ‘Twitter’, el president i el monarca han encaixat les mans un cop Felip VI ha accedit a l’interior de l’estadi. La trobada ha posat fi a dos dies d’incògnites sobre l’assistència a l’acte del cap de l’executiu. Posteriorment, l’entrada a la llotja del rei Felip VI i la interpretació de l’himne espanyol han despertat aplaudiments i xiulets per part de les persones assistents a l’estadi, on s’hi exhibeix una majoria de banderes espanyoles, enmig d’alguna estelada. Durant la inauguració també s’han exhibit algunes pancartes amb el lema ‘Llibertat presos polítics’.  A la llotja, el president del govern espanyol, Pedro Sánchez, s’asseu entre Felip VI i Quim Torra. A l’altra banda del monarca, s’hi ubiquen el president del Comitè Internacional dels Jocs Mediterranis, Amar Addadi, i l’alcalde de Tarragona, Josep Fèlix Ballesteros. La ministra Meritxell Batet, els consellers Ernest Maragall i Elsa Artadi, la líder de Cs a Catalunya, Inés Arrimadas, o el del PSC, Miquel Iceta, també han assistit a la inauguració, que ha comptat amb una amplíssima representació institucional de totes les forces polítiques -inclosa la CUP-. Segons ha difós a les xarxes socials el fotoperiodista Jordi Borràs, l’exemplar de ‘Dies que duraran anys’ que Torra ha lliurat al rei inclou una dedicatòria on s’hi pot llegir el següent text: “No hi ha nissaga, ni llei, ni pàtria que justifiqui ferits, presos polítics i exiliats. No hi ha nissaga, ni llei, ni pàtria que pugui aturar l’anhel de llibertat del poble català”.

Summary: Tarragona dona el tret de sortida als Jocs Mediterranis enmig de la polèmica per la presència de Felip VI a la inauguració


Els fons europeus són "oportunitats i eines de creixement" per a projectes d'empreses, entitats i ciutadans. Amb la voluntat de donar a conèixer aquests recursos de la Unió Europea i facilitar-hi l'accés, la Generalitat va estrenar un portal web, que ha presentat aquest dilluns, amb les oportunitats de finançament europeu disponible i les convocatòries en curs. "Cal trencar el mite de falta d'accés a les institucions europees", ha exhortat el representant permanent del Govern davant la UE, Amadeu Altafaj, que ha defensat que són "més obertes i més permeables del que us podeu imaginar". El secretari d’Afers Exteriors i de la UE, Roger Albinyana, ha animat a "aprofitar al màxim les oportunitats de finançament europeu".

Summary: La Generalitat estrena un portal web per apropar els fons europeus i anima a "aprofitar-ne al màxim les oportunitats"


El candidat d’Unió a les eleccions del 20-D, Josep Antoni Duran i Lleida, ha demanat el vot per als democristians per “fer gran el catalanisme integrador i dialogant” davant dels que han portat Catalunya “a un pas del precipici”, en referència als independentistes. Durant el míting final de campanya, Duran ha assegurat que cada cop hi ha més persones “desencisades” amb el procés sobiranista que han decidit votar Unió, que “fa del pacte la manera d’avançar per garantir una Catalunya més potent” i que això “es veurà diumenge a les urnes”. Davant d’això, ha contraposat l’actitud de Convergència, que ara està “en mans de la CUP” i que està negociant amb “opacitat” un pacte amb els anticapitalistes. El líder d’Unió ha reiterat que l’independentisme “no ha sabut gestionar la victòria del 27-S” i que tres mesos després encara no hi ha govern. A més, ha criticat que s’està negociant amb “opacitat” un pacte entre Junts pel Sí i la CUP. Com a exemple, el cap de llista d’UDC ha lamentat que aquestes dues formacions estan acordant acabar amb el concert a les escoles concertades i que Convergència “està enganyant” perquè no explica això a la ciutadania. El líder democristià ha afirmat que no li preocupa la coherència de la CUP, sinó la “incoherència” de Convergència deixant-se portar pels anticapitalistes. “No dic que la CUP sigui el dimoni, no dic que siguin chavistes o que deixaran el país pelat, això ho ha dit el candidat de Democràcia i Llibertat, Francesc Homs. Si estan convençuts que farien el país més pobre, que carai fan pactant amb aquesta formació la declaració del Parlament del 9 de novembre?”, ha exclamat Duran. Duran ha afirmat que “ara ja no estem sols parlant de diàleg, també s’hi ha sumat el president del govern espanyol, Mariano Rajoy, però tard. Perquè el PP ha estat una fàbrica d’independentistes”. D’altra banda, Duran ha criticat que el president de la Generalitat, Artur Mas, “ara també parla de dialogar, però no pot dir res d’això mentre va de la mà de la CUP”. El cap de llista d’Unió s’ha referit a Ciutadans “que també parla de diàleg, mentre el seu candidat, Albert Rivera, diu que no hi ha ningú per dialogar per part dels catalanistes. Està clar que ell no està a la taula de negociació ni és catalanista”. Davant d’això, Duran ha assegurat que Unió representà el catalanisme polític disposat a dialogar. El cap de llista d’Unió ha citat Francesc Cambó i Josep Tarradellas, que representen “la secular història de Catalunya de voluntat de ser i d’autonomia”. El cap de llista d’Unió ha previst que a partir del 20-D quedaran al marge les majories absolutes i començarà una nova època a Espanya marcada pel pacte i la negociació. “Aquí Unió hi ha de ser!”, ha conclòs Duran. Duran defensa que són més importants “tres diputats per un acord que set per la confrontació” “Han creat un barranc i Unió pot unir les dues voreres. Som els únics que de veritat podem fer possible una proposta. No és una renúncia, és obrir portes i assegurar el futur. És més important tenir tres diputats a Madrid per aconseguir un acord, que vuit diputats per la confrontació. Unió aporta solucions realistes i viables”, ha apuntat. Duran ha criticat que “s’idealitzen idees com la independència”, però que “no s’explica el que s’ha d’explicar. No penso enredar ningú i no portaré el país a un pas del precipici com ara es troba”.  “La gent de l’empresa, la gent que pateix, volen estabilitat. És l’hora de les solucions. No serà fàcil, però és possible. No entenc que es digui que no s’acceptaran les propostes d’Unió, però es vagi a Madrid a negociar la independència”, ha afegit Duran. En aquest sentit, el líder d’UDC ha recordat la proposta d’una disposició addicional a la Constitució espanyola que reconegui la singularitat de Catalunya i li aporti un concert econòmic com el del País Basc, a més de competències blindades en educació i cultura. “Volem part del que és nostre i ser solidaris, per tenir més recursos per a la gent de Catalunya, per tenir més recursos per a l’educació, per ajudar les petites empreses i els autònoms i per a la gent que pateix”, ha sentenciat. El secretari general d’Unió, Ramon Espadaler, ha destacat que la formació democristiana ha fet una campanya “en positiu” i que “es nota als carrers anem guanyant dia a dia”. La mostra d’això és que la resta de partits han passat de la “indiferència” a “l’insult”, especialment a les xarxes socials, on els “opinadors del règim” han criticat UDC. “Hi ha molta gent obrint els ulls i això fa que alguns es posin nerviosos. Hi ha una alternativa catalanista que mai trairà aquest país, que tenim un conjunt de propostes des de l’humanisme”, ha sentenciat. “A nosaltres si que ens preocupa on ens porta la independència i si es va de la mà de la CUP i de Terra Lliure encara més”, ha conclòs.

Summary: Duran demana el vot per Unió per “fer gran el catalanisme integrador” davant dels que han portat el país “al precipici”


El PDeCAT lamenta que JxCat no ha creat un "clima de confiança" al Parlament. El partit que presideix David Bonvehí va demanar el 7 de setembre una "negociació" entre els seus quatre diputats a la cambra i la resta del grup, però l'"encaix" no ha arribat. Segons fonts de la direcció de Bonvehí, aquesta "desconfiança" actual fa que el PDeCAT no vegi viable tornar a compartir grup amb Junts després de les properes eleccions. La situació, doncs, allunya encara més una possible entesa entre les dues parts i aboca el Partit Demòcrata a presentar-se en solitari. Aquest escenari precisament es podria abordar en el Consell Nacional ordinari que el PDeCAT celebrarà el 5 d'octubre, tal com ha pogut saber l'ACN. Tot i que no s'hagi generat aquest "clima de confiança", el PDeCAT no es planteja trencar el grup del Parlament. Sobretot perquè es dona per fet que a la legislatura li queda poc recorregut, a l'espera de la sentència del Suprem que podria inhabilitar el president de la Generalitat, Quim Torra, en qüestió de dies o setmanes. Altra cosa és el Congrés, on el PDeCAT aspira a marcar "molt més perfil propi", tant amb els pressupostos com amb altres debats i votacions. En les dues cambres el partit de Bonvehí hi té quatre diputats. El PDeCAT confiava en crear aquesta "confiança" al grup del Parlament. Però 20 dies després de reclamar "negociació" amb Junts, fonts de l'executiva de Bonvehí lamenten que el grup que presideix Albert Batet no ha fet gaires gestos per acostar posicions. "No hi ha la complicitat necessària", critiquen des del PDeCAT, que acusen JxCat d'haver posat pals a les rodes i evitar que la vida parlamentària pogués millorar. De fet, el PDeCAT assegura que només hi ha hagut alguna conversa formal, i que fins i tot el partit ha fet arribar propostes a Junts, que no han rebut resposta. Aquesta mena de banc de proves, amb resultat fallit, condueix el PDeCAT a diluir -encara més- les opcions de tornar a compartir grup amb JxCat la legislatura que ve. "Ha estat una pràctica i no ha anat bé", sostenen des de la direcció de Bonvehí. "No ens han donat la confiança que vam demanar, i no crec que la tinguem mai", afegeixen. Negociació encallada Les negociacions amb Junts, però, encara mantenen un "fil d'esperança", tal com va explicar l'expresident Artur Mas en una entrevista a l'ACN. El PDeCAT reclama que un hipotètic grup parlamentari conjunt respectés el seu perfil ideològic, a més que els seus diputats tinguessin llibertat de vot. El PDeCAT també voldria intervenir al faristol de la cambra i a la sala de premsa, amb càrrecs en la direcció com ara un portaveu adjunt. La negociació s'encalla aquí, perquè Junts s'hi nega. L'opció que dirigents del PDeCAT es puguin incloure com a independents a la llista de Carles Puigdemont és remota: el propi Mas assegura que a Lledoners i Waterloo ho contemplen com una "possibilitat", però no tothom del PDeCAT ho compra. Algunes veus de la direcció exigirien que els candidats del partit constessin com a tal, i no com a independents. Per altra banda, els esborranys de les ponències de Junts -s'aprovaran el 3 d'octubre- no contemplen que cap independent concorri a les primàries. De moment, només militants de JxCat s'hi podrien presentar. I tot plegat, quan aquest divendres el conflicte entre PDeCAT i JxCat arriba als tribunals. El jutjat de primera instància número 3 de Barcelona celebra a partir de les 15:30 hores la vista preliminar per la demanda que va interposar el partit de Bonvehí contra Junts, pel control de les sigles de 'Junts per Catalunya'. La vista abordarà les cautelars que ha sol·licitat Bonvehí. La decisió podria trigar encara dies i setmanes a resoldre's. Consell Nacional El PDeCAT celebrarà el 5 d'octubre un Consell Nacional ordinari, que arribarà tan sols dos dies després de la fi del congrés fundacional de JxCat. Tot i que encara no hi ha ordre del dia, algunes fonts apunten que s'hi debatrà l'estat de les converses -si és que encara es mantenen- amb Junts, i la possibilitat que el partit de Bonvehí concorri en solitari a les eleccions.

Summary: El PDeCAT no veuria viable compartir grup amb JxCat després de les eleccions per la "desconfiança" actual


Després de mes de tres mesos sense connexions per a passatgers entre Barcelona i les Illes, Baleària ha anunciat aquest dilluns que reprèn totes les seves operacions amb mesures de seguretat per evitar contagis de covid-19. La freqüència serà similar a la d'altres anys. Entre Barcelona i les Illes hi haurà dues connexions diàries amb Mallorca –una a Palma i l'altra a Alcúdia-, una al dia amb Menorca, i quatre a la setmana amb Eivïssa. "Som optimistes amb les rutes amb Balears, la demanda està responent bé i aquest estiu el turisme serà principalment nacional, i això ens beneficia", ha dit Adolfo Utor, president de Baleària. D'altra banda, la companyia també opera tres rutes des del País Valencià a Balears, des de Dènia i València, i dos sortides al dia des de les mateixes localitats fins a Menorca, amb reforços els caps de setmana. També hi ha dues rutes directes a Formentera des de Dènia, amb 11 connexions setmanals, i una nova ruta de Palma a l'illa tres vegades a la setmana. Entre illes, també hi ha dues connexions al dia entre Mallorca i Eivissa i tres amb Menorca.  Al viatjar en els vaixells, és obligatori l'ús de la mascareta. Baleària també pren la temperatura dels passatgers abans de pujar i s'ofereix gel hidroalcohòlic. A més, hi ha desinfeccions constants.

Summary: Baleària reprèn totes les seves rutes per a passatgers i torna a connectar Barcelona i les Illes


El Teatre Romea arrenca temporada de la mà de noms propis com Josep Maria Pou, Núria Espert, Julio Manrique i Sílvia Munt. Després de cinquanta anys als escenaris i onze al capdavant del Teatre Goya, Pou agafa ara les regnes del Romea en un curs en el qual també encarnarà la clàssica figura de Ciceró en una obra dirigida per Mario Gas. A part, Clara Segura i Bruno Oro es retrobaran a l'escenari amb una comèdia sobre l'èxit i el fracàs, alhora que Joan Pera arribarà al Teatre Condal sota la batuta de Joel Joan a 'El pare de la núvia'. Tot plegat, en un nou curs teatral que el Grup Focus encara amb una mirada "positiva" arran de l'increment d'espectadors del 7% registrat l'anterior temporada. Josep Maria Pou veu la seva primera temporada al capdavant del Teatre Romea com un "repte" que afronta amb optimisme gràcies a la seva experiència anterior de "posar en marxa" el Teatre Goya, que ha dirigit durant onze anys. Pou serà un dels puntals del nou curs del Grup Focus per partida doble, ja que també pujarà a l'escenari per protagonitzar 'Viejo amigo Cicerón', una producció que arribarà a la tardor i en la qual es posarà en la pell del cèlebre orador. També la tardor serà temps de retorns al Romea. Concretament, el de 'Casa de nines. 20 anys després', l'espectacle més vist del festival Grec d'aquest any. Dirigida per Sílvia Munt a partir del text de Lucas Hnath, que adapta el clàssic d'Henrik Ibsen, la producció comptarà amb Emma Vilarasau i Ramon Madaula. El festival Grec també va deixar veure fa uns mesos 'Jerusalem', obra amb direcció de Julio Manrique que es retrobarà amb el públic de la mà de la interpretació de Pere Arquillué. Al gener, l'actriu Núria Espert tornarà al Romea, on anys enrere va debutar, per donar vida a un 'Romancero gitano' de Federico García Lorca dirigit per Lluís Pasqual. El 2020 també veurà el retrobament de la parella artística de 'Vinagre'. Bruno Oro i Clara Segura capitanejaran 'Cobertura', una comèdia sobre l'èxit i el fracàs que versa entorn de l'addicció a les noves tecnologies. Sílvia Munt trepitjarà de nou el Romea a la primavera per dirigir 'Eva contra Eva', una comèdia inspirada en el clàssic 'Eva al desnudo' de Joseph L. Mankiewicz que protagonitzarà Emma Vilasarau amb Andreu Benito, Eduard Farelo i Nausicaa Bonnín. La Villarroel "Volem que els espectadors s'enduguin l'espectacle a casa". Amb aquesta declaració d'intencions, la directora artística de La Villarroel, Tania Brenlle, ha presentat les novetats del nou curs, que començarà amb 'Vaselina', dirigida per Sergi Belbel, i 'Una història real', amb Julio Manrique, Laura Conejero, Mireia Aixalà i Nil Cardoner, sota la batuta de Pau Miró. L'inici del 2020 serà per a 'Aquella nit', una obra de teatre amb cançons interpretada per Ivan Massagué i Marta Bayarri i dirigida per David Selvas. Altres apostes del primer trimestre de l'any: 'La gavina', 'Nenes i nens', 'Ovelles', 'A.K.A.', 'Un dia qualsevol', 'Una Ilíada', 'Calma!', 'Pensem. (Pausa). A la merda!!!' i 'El pequeño poni'. A més, la il•lustradora Paula Bonet farà el salt al teatre al febrer com a coautora i coprotagonista de 'Quema la memoria', amb Ramón Rodríguez. El Teatre Goya més contemporani Els cinc espectacles que vestiran el nou curs del Goya estaran marcats per un denominador comú: l'autoria contemporània. El seu director artístic, Jordi González, ha avançat que hi haurà tres estrenes absolutes d'autors catalans i dos clàssics. 'Cinco horas con Mario' torna un cop més a la programació teatral de la mà de Lola Herrera, que ha protagonitzat aquesta peça de Miguel Delibes durant els últims 40 anys, i direcció de Josefina Molina. A més, a l'inici de temporada també es podrà veure 'La dona del 600', amb Mercè Sampietro i Àngels Gonyalons, dirigida per Pere Riera.  Joel Joan seguirà dalt de l'escenari amb 'Escape room' una producció que codirigeix amb Hèctor Claramunt i que mesos enrere li va dur un èxit "que només passa un cop a la vida". '#Puertasabiertas', escrita per la periodista Emma Riverola, i 'Delicades', d'Alfredo Sanzol, tancaran el curs al Goya. El Teatre Condal aposta per la comèdia El públic familiar omplirà el Condal a inicis de temporada per veure 'Lunnis de leyenda superestar. ¡En vivo!', dirigit per Mag Lari i amb Lucrecia. I les campanes de boda d'octubre a febrer per rebre 'El pare de núvia', una producció còmica dirigida per Joel Joan i Hèctor Claramunt que interpreta Joan Pera. El cabaret 'Fins als... Nadals' arribarà al desembre i el gener, mentre que el final de curs serà per a 'Perfectes desconeguts', amb direcció de Daniel Guzman.

Summary: Josep Maria Pou, Núria Espert i Sílvia Munt protagonitzen la temporada al Teatre Romea


Una nena de 6 anys a qui els seus pares havien deixat sola a casa ha caigut al buit des d'un segon pis a Girona. Els fets han passat quan faltaven pocs minuts per les onze del matí al bloc situat al número 67 de l'avinguda Sant Narcís. La menor, d'origen xinès, es trobava al balcó, s'ha enfilat en una bicicleta i s'ha precipitat al buit. La nena ha caigut a la vorera, s'ha fet un trau al cap i se l'ha hagut de traslladar d'urgència a l'hospital Josep Trueta. Quan l'han pujada a l'ambulància, estava conscient. En aquests moments, els metges avaluen el seu estat i l'abast de les lesions. Fins al lloc s'hi han desplaçat efectius de la Policia Municipal i dels Mossos d'Esquadra, que han parlat amb diversos testimonis. De moment, la policia ja ha localitzat el pare i s'ha obert una investigació. Els cossos d'emergències han rebut l'avís quan faltaven cinc minuts per les onze del matí. La petita, d'origen xinès, té 6 anys i viu amb la família al número 67 de l'avinguda de Sant Narcís. Quan la nena s'ha precipitat des del balcó estava sola a casa.  La menor es trobava a la terrassa, que dona directament a l'avinguda (on entre d'altres, hi ha roba estesa, caixes, una escala de mà i objectes diversos). La nena s'ha enfilat en una bicicleta, que estava recolzada a la barana, i no se sap com ha anat a parar a l'altre costat. Abans de caure al buit, ha intentat agafar-se a la tela que recobreix el balcó, però les forces li han fallat i s'ha precipitat des d'una alçada de dos pisos. La Núria Heredia, la dependenta d'una peixateria que hi ha a tocar del número 67, ha explicat que una veïna ha entrat corrents a l'establiment per donar l'alerta. "La dona estava molt nerviosa, plorava i ens deia que hi havia una nena que havia caigut; quan hem sortit i hem vist la petita al terra, de seguida hem trucat als serveis d'emergència", relatava. Fins al lloc s'hi han desplaçat Policia Municipal, Mossos d'Esquadra i una ambulància del Sistema d'Emergències Mèdiques (SEM). La menor, quan ha picat contra la vorera, s'ha fet un trau al cap. La nena estava conscient, però no es podia moure de cintura en avall. "S'ha donat un cop, però estava conscient; fins i tot deia alguna cosa, però no es movia", ha explicat Heredia. D'urgència al Josep Trueta L'ambulància ha traslladat la nena d'urgència a l'hospital Josep Trueta, on en aquests moments els metges li estan fent proves per avaluar l'abast de les lesions. En paral·lel, la policia ha parlat amb diversos testimonis i han pogut localitzar el pare de la menor de 6 anys. Ara, els Mossos d'Esquadra li prendran declaració per saber quant temps feia que la menor estava sola al pis i saber-ne el per què. També inclouran el testimoni dels veïns a l'atestat. Des de l'Ajuntament de Girona han informat que tècnics dels serveis d'atenció primària de Drets Socials es posaran en contacte amb la família per avaluar la situació i també el context en què s'ha produït la caiguda. El matrimoni també té una altra filla de 15 anys.

Summary: Una nena de 6 anys a qui els pares havien deixat sola a casa cau al buit des d'un segon pis a Girona


El Departament d'Interior estudiarà la possibilitat d'organitzar patrullatges mixtos entre Mossos d'Esquadra i Policia local a Deltebre (Baix Ebre). El conseller d'Interior, Jordi Jané, s'ha compromès a estudiar la mesura que l'alcalde del municipi, Lluís Soler, li ha plantejat durant la reunió de la junta de seguretat local celebrada aquest divendres. Jané ha recordat que el fet de no disposar de pressupost l'any passat ha fet retardar la convocatòria de places de Mossos d'Esquadra però que malgrat que "falten" efectius, ha fet l'encàrrec a l'intendent de la Regió Policial de les Terres de l'Ebre perquè estudiï la possibilitat de distribuir els agents en patrulles mixtes. Tant el conseller com l'Ajuntament creuen que la singularitat del municipi de Deltebre, amb molta presència de turistes, i l'extensió del terme envoltat de platges, justifiquen aquest vigilància compartida.  Malgrat que les xifres de seguretat a Deltebre estan bastant per sota de la mitjana catalana, l'alcalde, Lluís Soler, ha plantejat aquest patrullatge mixt com un pas més per millorar en aquest àmbit. Soler ha recordat que la singularitat del municipi, amb molta extensió natural i envoltat de platges fa que estratègicament sigui "complicada" la seva vigilància. L'alcalde creu que aquest patrullatge mixt, que ja és operatiu a altres poblacions, permetria calmar la inquietud de la gent i garantiria l'eficiència en seguretat en una població amb molt turisme.  El conseller d'Interior, Jordi Jané, ha escoltat la petició de l'alcalde i ja ha traslladat a l'intendent de la Regió Policial de les Terres de l'Ebre, Rafel Comes, l'encàrrec d'estudiar la disponibilitat de poder fer aquestes patrulles en moments determinats. "Ens falten mossos i això és una mancança que no podem resoldre amb immediatesa perquè hem d'aprovar els pressupostos per convocar 500 places més, però en la mesura que ens sigui possible la disposició d'efectius planificarem aquest patrullatge conjunt", ha assegurat Jané. Durant la reunió de la junta de seguretat local de Deltebre, s'ha explicat que en aquest municipi els fets delinqüencials estan vint punts per sota de la mitjana catalana que és de 65 per cada mil habitants. En aquest sentit, el conseller ha destacat que els robatoris amb força en habitatges han baixat un 13,5 %, tot i que és una de les tipologies delictives que s'incrementen arreu de Catalunya. Per contra, el que sí que s'han incrementat són els robatoris amb força a vehicles, sobretot, en zones pròximes a les platges. El conseller d'Interior ha volgut destacar operatius policials com l'anomenat 'Samurai' on es va desmantellar una organització criminal que traficava amb haixix i que feia servir les platges del Delta com entrada de droga. D'altra banda, aquest divendres el departament d'Interior també ha signat un conveni amb l'Associació de Voluntaris de Protecció Civil de Deltebre per cedir-los dos terminals de la xarxa Rescat de comunicacions. Els radars de tram s'aniran incrementant D'altra banda, coincidint amb l'entrada en funcionament el pròxim dilluns d'un radar de tram a l'autovia A-7 a Tarragona, el conseller Jané ha deixat clar que aquests dispositius s'aniran incrementant al llarg de la xarxa viària catalana. El titular d'Interior ha assegurat que són "els radars del futur" perquè aconsegueixen una conducció "perllongadament serena". "En posarem molts perquè ajuden a millorar actituds", ha manifestat Jané, assegurant que allà on s'han instal·lat radars de tram la velocitat baixa en un 10%.

Summary: Interior estudiarà el patrullatge mixt entre Mossos i Policia local a Deltebre


Els Mossos d'Esquadra van traslladar en el seu vehicle policial un home que acabava de patir un atac de cor al barri del Raval de Barcelona. Els agents, que patrullaven en vehicle policial, van veure un home que aparentment no es trobava bé i que tenia dificultats per respirar. Van trucar al telèfon 112, però en veure que el seu estat empitjorava, el van acabar traslladant fins al centre sanitari més proper, on el van atendre d'urgència. L'home, de 46 anys, es recupera favorablement i està fora de perill. Els fets van tenir lloc cap a les 20 hores. En pocs minuts, l'estat de salut de l'home va empitjorar i va començar a tenir la vista perduda, motiu pel qual els agents el van traslladar ells mateixos a l'hospital. Posteriorment, van contactar amb la seva família, que vivia al Raval, per comunicar-los els fets. La seva dona els va explicar que la seva parella es va començar a trobar malament a casa i que va decidir sortir al carrer perquè li toqués l’aire. Des d’aquell moment no en sabia res i temia que li hagués passat alguna cosa greu.

Summary: Els Mossos traslladen en el seu vehicle policial un home que acabava de patir un atac de cor al Raval


El jutjat de vigilància penitenciària número 5 de Catalunya ha autoritzat un permís de sis dies a Jordi Sànchez i Jordi Cuixart, després de l'aprovació corresponent de la junta de tractament de la presó de Lledoners el passat 27 d'agost. La fiscalia, aquest cop, no s'hi ha oposat. El permís es pot fraccionar.

Summary: El jutjat autoritza un permís de sis dies a Sànchez i a Cuixart sense l'oposició de la fiscalia


Els pèrits de l'Agència Tributària han ratificat aquest dijous que Ferrovial hauria pagat almenys 5,9 milions d'euros a CDC a través del Palau de la Música com a comissió irregular per adjudicar-se obres públiques. Així, han corroborat la versió de la fiscalia, apuntant que Ferrovial pagava un 4% del preu d'adjudicació final de l'obra al Palau, que repartia un 2,5 per a CDC i un 1,5% per a Millet i Montull. La fiscalia, però, eleva l'import a 6,6 milions, perquè també té en compte el conveni entre la Fundació del Palau i la Fundació Trias Fargas i algunes factures no comptabilitzades pels pèrits.

Summary: Els pèrits d'Hisenda ratifiquen que Ferrovial va pagar almenys 5,9 milions a CDC a través del Palau


L'Alt Representant de la UE, Josep Borrell, ha reclamat a Turquia que aturi el flux de persones cap a Grècia abans d'entrar a negociar més ajudes al govern de Recep Tayyip Erdogan. "No aneu a la frontera, no està oberta", ha exigit Borrell als refugiats i migrants en territori turc. Els ministres d'Exterior de la UE no han pres cap decisió a la reunió d'aquest divendres sobre el suport financer a Ankara arran de l'arribada de refugiats i migrants a la frontera grega. Borrell ha assegurat que el bloc europeu no actuarà "sota pressió". "Hem de normalitzar la situació", ha defensat. Les capitals europees han fet una crida per "desescalar urgentment" del conflicte a Síria i esperen que es mantingui l'alto al foc a Idlib pactat entre Turquia i Rússia per "facilitar la feina humanitària".

Summary: Borrell reclama a Turquia que aturi el flux de persones cap a Grècia abans d'entrar a negociar més ajudes


Sitges ha presentat aquest dissabte el seu Carnaval, que se celebrarà del 20 al 26 de febrer. Segons l'organització, es comptarà amb 43 carrosses i més de 2.200 participants, que desfilaran en els dues grans rues multitudinàries de diumenge i de dimarts. A més, enguany com a gran novetat hi ha la primera 'Gala Drag Queen', que serà el 16 de febrer a dos quarts de sis de la tarda a la Fragata. Segons la presidenta de la comissió de Carnaval, precisament aquest espai es convertirà en un dels "punts neuràlgics" de la festa. Una altra de les apostes d'aquest any serà la gastronomia, i es recuperarà el Concurs de Mestres Xatonaires, que celebrarà la seva 24a edició. Després, hi haurà una xatonada popular. A més, i seguint amb el menjar, aquest any també s'apostarà per les 'cassoletes carnavaleres', amb la implicació de nou establiments per oferir la degustació dels sabors del Carnaval. També hi haurà lloc per a l'esport i s'organitzarà la 'Primera Americana Carnavalera' i el 'Carnazumba', totes dues activitats el dia 15 de febrer a la piscina municipal. A més, una altra de els novetats d'enguany serà el Concurs de Disfresses, amb la participació de totes les colles que surten a les rues. Segons l'organització, es preveu que més de 300.000 persones visitin Sitges durant tota la setmana. Per garantir la seguretat tant dels participants com del públic, es desplegaran més d'un miler d'efectius de seguretat i sanitaris, amb punts d'atenció mèdica que s'instal·laran en diferents ubicacions. Les empreses de transport públic, tant de tren com d'autobús, oferiran serveis especials durant els dies de major afluència -les nits de dissabte, diumenge i dimarts-, així com als matins següents. Festa Lliure de Masclisme i LGTBIfòbia En aquesta edició s'habilitarà un Punt Lila al passeig a l'altura del Pont d'en Domènech amb l'objectiu d'atendre les persones que vulguin rebre informació o bé un acompanyament si han patit una agressió (física o no ) masclista o LGTBIfòbia. Aquest és un espai segur des d'on s'atendrà de forma professional les demandes de la persona que s'hi adreci. "El Carnaval vol ser una festa lliure de masclisme i de LGTBIfòbia", han assegurat des de l'organització. En la mateixa línia, el regidor de Tradicions i Festes, David Martínez, ha demanat que es gaudeixi de la setmana "amb respecte, civisme i sense comportaments sexistes i homòfobs”. El cartell L'artista sitgetà Florenci Salesas és l'autor del cartell del Carnaval de Sitges 2020. Al cartell s'hi pot veure, a baix, un infant que representa el Carnaval infantil escampant bombolles cap al cel i que, a la vegada, representa el futur, mentre que al centre hi ha Santiago Rusiñol –o 'Súper Rusiñol'- com a emblema del passat. Al voltant de les dues figures hi surten representats diverses símbols de Sitges, com King Kong en nom del cinema, un clavell o encenalls de llapis de la Festa de la Poesia.

Summary: Sitges presenta el seu Carnaval amb 43 carrosses i més de 2.200 participants


La portaveu parlamentària del PSC-Units, Eva Granados, ha demanat al president del Parlament, Roger Torrent, que "es deixi d'intervencions de parts" i convoqui "aviat" el ple d'investidura. En roda de premsa al Parlament, ha criticat que Torrent els ha fet "perdre 24 hores per res" ja que el que ha anunciat, "ja se sabia ahir". Ha criticat també que ja han passat tres mesos des de les eleccions i ha valorat que això demostra que "l'eixuga majoria ni té un pla de govern consensuat, ni candidat de consens ni vots suficients". D'altra banda, Granados ha afirmat que el Tribunal Constitucional (TC) el que va fer ahir és no acceptar les mesures cautelars que demanaven en el seu recurs però que aquest està acceptat a tràmit i que el tribunal s'haurà de pronunciar sobre la posada en marxa dels terminis de la investidura com demanen els socialistes.

Summary: PSC-Units demana a Torrent que es deixi d'"intervencions de part" i convoqui "aviat" el ple d'investidura


La Guàrdia Urbana da Lleida va denunciar disset conductors en el marc d'un control preventiu d'alcoholèmia i drogues que va dur a terme el cos en diversos carrers de la capital del Segrià durant la matinada del diumenge 18 d'octubre. En concret, els agents van denunciar setze persones per conduir sota els efectes de l'alcohol, a dues de les quals també va obrir diligències penals després de donar un resultat positiu de 0,74 i de 0,91 mg/l, respectivament. Així mateix, els agents també van denunciar un altre conductor per conduir sota els efectes del cànnabis.

Summary: Denunciats 16 conductors a Lleida per conduir beguts i un altre per fer-ho sota els efectes del cànnabis


Continua la polèmica a Podem Catalunya. La Comissió de Garanties del partit es planteja ara portar les primàries als tribunals i suspendre el procés intern. L'òrgan català es planteja aquest escenari si Xavier Domènech no retira la seva candidatura a la secretaria general. Al seu torn, la Comissió de Garanties a nivell estatal sosté que el seu homòleg català no té competència en aquest àmbit, i reclama que es respectin les jerarquies del partit, segons han explicat fonts consultades de la formació lila. De fet, des de la direcció de Podem Catalunya mantenen que la Comissió de Garanties catalana està desacreditada i deslegitimada, i alerten que només intenta torpedinar les primàries. Divendres passat la Comissió de Garanties estatal va anul·lar la resolució en contra de la candidatura de Domènech, que reclamava l'òrgan català. Així, la Comissió de Garanties estatal es va posicionar fa quatre dies en contra de la decisió de l'ens català, que va acceptar la impugnació que van presentar Lluís Romance i la senadora i aspirant a la secretaria general Celia Cánovas –inicialment el comitè electoral de Podem va tombar les al·legacions de Cánovas contra Domènech. Tot i que no consideraven 'competent' la Comissió de Garanties per dirimir en aquest cas, la llista de Domènech va decidir demanar a la Comissió estatal de Podem que es pronunciés sobre el cas. Ara, però, l'òrgan català sembla decidit a portar la polèmica als tribunals.

Summary: La Comissió de Garanties de Podem Catalunya es planteja portar les primàries als tribunals


La fiscalia s'ha oposat a la concessió d'un permís penitenciari de 72 hores per a Jordi Cuixart perquè el considera "prematur" i per "manca de penediment" del president d'Òmnium. El ministeri públic argumenta que atorgar permisos "excessivament anticipats" no compleixen amb l'efecte "d'intimidació al conjunt de la societat" i al propi condemnat per dissuadir-los de cometre "delictes greus, com és aquest cas". La fiscalia també remarca que Cuixart "no ha fet cap programa de tractament". La junta de tractament de Lledoners va acordar el 24 de gener un permís de 72 hores per a Cuixart que haurà de ratificar el jutjat de vigilància penitència. Cuixart ja va gaudir d'un permís de 48 hores aprovat pel Servei de Classificació de la Generalitat.

Summary: La fiscalia s'oposa al permís de 72 hores per a Cuixart per "prematur" i per "manca de penediment"


Un comandant que va analitzar les comunicacions dels Mossos que estaven als punts de votació amb la sala regional (TIP E98218B) ha assegurat que els agents rebien ordres per emissora per "apartar-se" quan arriben els cossos espanyols. L'objectiu, segons ha dit, era evitar que es veiés "cap imatge" de mossos uniformats mentre agents dels cossos espanyols actuaven per aturar les votacions. També ha dit que es va donar "preferència" sobre qualsevol altra novetat que informessin sobre els moviments dels "combois" de policia espanyola i guàrdia civil. El comandant de la Guàrdia Civil també va rastrejar el correu de l'exconseller d'Interior Joaquim Forn i ha dit que, en quant als criteris d'actuació dels Mossos, hi havia "unitat d'acció" entre la cúpula de la conselleria i el major Josep Lluís Trapero. Però preguntat per la defensa de Forn sobre correus on donés instruccions al cos ha dit que no en van trobar. Aquest comandant de la Guàrdia Civil ha estat encarregat d'analitzar les comunicacions per emissora que es van produir des de la nit del 30 de setembre i durant tot l'1-O. Segons ha manifestat, els agents tenien "ordres" de seguir els moviments dels combois de la policia espanyola. "Aquell matí se'ls recorda que tenien aquesta instrucció que ja se'ls havia donat i que era prioritària", ha explicat el comandant, que detalla que se'ls demanaven passar les matrícules, els moviments dels combois i, fins i tot, en algun cas es demanen també fotografies dels vehicles.  En aquest context, ha dit que tenia "preferència" qualsevol informació sobre aquests moviments i que s'havien de comunicar a la sala regional per emissora. A més, ha relatat que quan es donava aquesta informació sobre el moviment dels combois es demanava des de la sala regional que "s'apartessin" perquè no volien imatges dels cossos espanyols actuant en un punt de votació i els agents dels mossos uniformats al costat. "No volíem que es donés a entendre que estaven participant de l'acció", ha valorat.  En aquestes comunicacions per emissora, el comandant ha dit que en alguns casos concrets els agents també explicaven que havien parlat amb responsables dels locals de votació i els explicaven l'estratègia que tenien si arribava la Guàrdia Civil o el CNP. Ha relatat el cas de la Junquera (Alt Empordà) on el binomi de mossos detalla a la sala regional que si ve la policia espanyola es faria un passadís per arribar fins a la urna, que estaria agafada a la taula amb claus. "També deien que col·locarien en primera línia nens i persones d'avançada edat", ha afegit.  Sobre les comunicacions per emissora, també diu que els agents informaven que s'enduien el material electoral un cop s'havia acabat la votació i que ho feien "previ acord" amb els responsables dels locals de votació.  "Unitat d'acció" Sobre l'anàlisi del correu de Forn, ha dit que van estudiar una comunicació que li va enviar el major Trapero el dia 26 de setembre de 2017, sota el títol 'Principis d'actuació'. En aquesta comunicació, Trapero es referia a una conversa prèvia i li traslladava els principis d'actuació dels Mossos, adjuntava declaracions que havia fet l'exfiscal José Manuel Maza a A3 i també feia referència a un article del codi penal que recull que sempre s'ha d'actuar evitant causar un mal major al que s'intenta evitar.  Segons el comandant, totes aquestes pautes marcades pel major dels Mossos es van reproduir posteriorment en discursos tant de Forn com de Puigdemont, que van fer seus els criteris operatius que els havia traslladat l'excap del cos. Un fet que ha qualificat de "curiós".  Ara bé, a preguntes del lletrat de Forn, Xavier Melero, i de l'advocada de l'Estat, no ha sabut identificar cap comunicació de l'exconseller demanant al major que variés o modifiqués els criteris d'actuació del cos, ni tampoc que "minimitzés riscos".   "Tot el que era en relació a principis d'actuació hi havia unitat d'acció entre els responsables polítics del cos i el major dels Mossos, però no recordo cap correu que el conseller fes menció a minimitzar riscos", ha manifestat.  Forn i les advertències "d'accions combatives" Pel que fa a l'anàlisi dels correus de Forn, també s'ha referit a dos informes enviats per la comissaria d'informació els dies 29 i 30 que analitzaven els escenaris possibles per l'1-O. Segons el comandant, es fa esment que ja hi ha centres de votació ocupats i que es fa una "crida" des d'Òmnium i ANC per "custodiar" els punts de votació. També s'incorporen declaracions de la CUP que advertien que si les forces i cossos de seguretat actuaven es trobarien "murs humans". "Ells ja valoraven que si hi havia actuació policials es trobarien accions combatives", ha explicat.

Summary: Un comandant diu que els mossos rebien ordres per emissora per apartar-se i evitar imatges quan actuaven cossos estatals


El jutge del Tribunal Suprem Pablo Llarena no ha admès la recusació presentada contra ell pels consellers destituïts Antoni Comín i Meritxell Serret. En una interlocutòria, Llarena rebutja la recusació perquè ho considera "frau processal". Comín i Serret van demanar la recusació després de presentar una demanda contra Llarena a Bèlgica, ja que d'aquesta manera tenien un plet pendent amb el magistrat. Llarena, però, considera que no poden al·legar aquesta causa quan el plet s'ha plantejat després de la designació del jutge recusat com a instrucció. Per això, el jutge del Suprem acusa Comín i Serret "d'instrumentalitzar" la justícia belga. Llarena creu que, si no, es deixa en mans de la voluntat de les parts "apartar a un membre de l'òrgan judicial per la seva simple conveniència procesal". Puigdemont i els quatre consellers destituïts a l'estranger van presentar una demanda civil contra Llarena davant de la justícia belga per vulnerar el seu dret a un "jutge imparcial i independent". En una interlocutòria, el jutge assegura que la iniciativa presentada a Bèlgica respon a la discrepància dels recusants contra el contingut de la instrucció penal que està fent al Suprem. "Ja que la demanda únicament s'impulsa per a què un tribunal estranger que no té competència per fer-ho emeti un judici valoratiu de l'actuació jurisdiccional espanyola, es constata que el procediment civil s'instrumentalitza per impulsar una recusació que permeti eludir al jutge ordinari predeterminat per la llei penal espanyola", assegura. El jutge recorre a doctrina del mateix Tribunal Suprem per rebutjar "la pretenció dels recusants d'excloure i substituir l'instructor predeterminat per la llei". En aquest sentit, recorda que va incloure Comín i Serret com a investigats en la causa el novembre del 2017, que els va processar al març del 2018 i que contra ells ha dictat ordres europees i internacionals de detenció. En canvi, recorda que la demanda contra ell a Bèlgica es va presentar aquest mes de juny. En la demanda presentada a Bèlgica, es recollien unes declaracions de Llarena del passat 20 de febrer a Oviedo on afirmava que els polítics independentistes empresonats de forma preventiva no eren "presos polítics". En canvi, per Llarena, "les declaracions públiques que s'invoquen com a exemple de parcialitat de l'instructor no només són plenament respectuoses amb la presumpció d'innocència i expressament l'enfatitzen en dos moments de l'al·locució, sinó que es limiten a reflectir l'existència d'un pronòstic inicial de tipicitat per als fets investigats". Llarena justifica el rebuig a la recusació perquè "el procediment en el qual es fonamenta no existia amb anterioritat a la designació" del jutge instructor, sinó que "ha sorgit per la voluntat dels processats i per la seva discrepància amb el contingut de la investigació".

Summary: Llarena no admet la recusació plantejada per Comín i Serret per "frau processal"


L'acusat d'assassinar i cremar un jove a Colera (Alt Empordà) el 17 de març del 2014 assegura que es va començar a barallar amb la víctima perquè duia la seva roba i el seu rellotge. Marlon Roberto C.P. ha estat l'últim a declarar davant el jurat popular i ha relatat que aquella tarda va quedar amb la víctima per demanar-li que fes d'intermediari per aconseguir que la seva exparella (que havia començat una relació amb el jove que va morir) li tornés les coses que tenia al seu pis. "No podia parlar amb ella perquè tenia una ordre d'allunyament però vaig pensar que podia comprar el seu xicot amb marihuana perquè m'ajudés", ha detallat. Tot es va torçar, relata, quan el va veure arribar amb la seva roba. "Em vaig tornar boig", afegeix. Segons la seva versió, tots dos es van començar a barallar. Primer a cops però després la víctima va treure un ganivet. "Jo només em vaig defensar", ha assegurat i sosté que no sap ben bé com va aconseguir arrabassar-li l'arma ni com li va clavar al coll. Després, diu que li va calar foc per eliminar proves. No volia matar la víctima. L'acusat del crim de Colera ha assegurat que quan va convèncer una altra de les processades perquè la tarda del 17 de març portés el jove fins a una zona boscosa apartada del poble on vivien tots, Llançà, era per parlar-hi però que no tenia cap intenció de fer-li mal. Segons ha relatat, la víctima havia començat feia poc una relació sentimental amb la seva exparella i, com que els dos homes no havien tingut mai cap problema personal, pensava "comprar-lo" amb marihuana per aconseguir que l'ajudés a recuperar les coses que encara tenia al pis de la seva ex.  Dies abans del crim, Marlon Roberto C.P. es va posar en contacte amb un porter de discoteca que coneixia i li va oferir 100 euros per "immobilitzar" la víctima. Al final no van arribar a cap acord perquè l'altre home demanava més diners. "Era només per la seva presència física, perquè l'immobilitzés si es rebotava perquè jo pogués parlar amb ell, però no era per colpejar-lo ni molt menys", ha afirmat al judici. Per aconseguir reunir-se amb la víctima, Marlon Roberto C.P. es va posar en contacte amb l'acusada Dolors F.J. i li va demanar que passés a recollir el jove i el portés fins al lloc acordat amb l'excusa de tancar el negoci de tràfic de drogues. Dolors F.J. ha afirmat aquest dilluns a l'Audiència de Girona que no sabia què passaria, que pensava que el principal acusat només volia "parlar" amb la víctima i que, com a màxim, "li donaria un ensurt, un parell de bufetades com a molt".  Un cop a la zona boscosa de Sant Miquel de Colera, relata Marlon Roberto C.P., tot es va torçar. El motiu és que la víctima anava "vestit completament" amb roba d'ell, la que tenia al pis de la seva ex. L'autor del crim ha detallat que ja feia uns dies que estava molest perquè li semblava que la seva exparella es "mofava" d'ell fent que el xicot actual fes servir la roba que no li volia tornar. També creu que ella i la víctima li van ratllar el cotxe uns dies abans. Per la roba i el rellotge "Anava tot de mi, duia la meva samarreta vermella del Madrid, les meves vambes, les meves ulleres i el meu rellotge, em va tocar la fibra d'una manera que ara em sembla vergonyosa i em vaig tornar boig", ha relatat. Segons la versió de l'acusat, li va recriminar a la víctima que utilitzés els seus objectes personals i es van embrancar en una baralla. "Jo el vaig empènyer, ell va caure a terra i quan es va aixecar es va llançar directe cap a mi", ha dit.  Des de l'altre cotxe, pel retrovisor, Dolors F.J. va veure l'inici de la disputa. "Rodolaven per terra, jo vaig baixar el cotxe i els hi deia que paressin però no em feien cas", ha exposat. Segons l'acusada, durant la disputa Marlon Roberto C.P. va aconseguir posar-se sobre la víctima i no el va parar de colpejar fins que l'altre ja no es movia. "Tenia una espatlla dislocada i no parava de donar-li cops de puny amb una sola mà", ha declarat.  La dona, però, no va veure el ganivet en cap moment. Marlon Roberto C.P. ha assegurat que, en algun moment de la baralla, la víctima va aconseguir agafar el ganivet del maleter del seu propi cotxe i que va ser ell qui el va intentar apunyalar primer. "El vaig subjectar per la fulla i es va partir el mànec", ha exposat. L'acusat no sap com el va acabar apunyalant fins a vuit vegades i a la zona del coll. "Jo em vaig defensar", afegeix. Un cop perpetrat el crim, Marlon Roberto C.P. va dir a Dolors F.J. que 'anés fins a un bar de Llançà a recollir una bossa amb roba neta i un producte de neteja que li prepararia la tercera acusada, Esther P. del C.  Mortes de por La dona ho va fer. Tant Dolors F.J. com Esther P. del C. han negat que tots tres ordissin un pla per acabar amb la vida de la víctima i han assegurat que no sabien que Marlon Roberto C.P. el mataria. Les dues dones han assegurat que van accedir a ajudar el principal acusat perquè estaven "aterrides" i "mortes de por". "Si amb una sola mà li havia pogut fer allò a un home, què no ens hauria pogut fer a nosaltres amb les dues mans", ha dit Dolors F.J. La processada li va dur la bossa amb la roba. Després, Marlon Roberto C.P. va tornar a Llançà, al bar d'Esther P. del C. "Va arribar ple de sang i em va dir que l'havia matat perquè la seva ex se n'adonés i que si no el matava a ell, ho hauria hagut de fer amb ella", ha exposat la cambrera. Aleshores, Marlon Roberto C.P. es va anar a dutxar. L'autor material del crim ha negat que digués això i creu que Esther P. del C. l'implica per aconseguir una condemna més baixa per a ella. Marlon Roberto C.P. assegura que mentre es dutxava amb aigua freda  va ser quan va decidir cremar el cadàver per eliminar proves. "Pensava que què passaria amb els meus fills, que moriria a la presó", ha indicat. Per acomplir l'objectiu, li va dir a Esther P. del C. que l'acompanyés. Plegats, van anar fins a una benzinera de Figueres, on van comprar el bidó de gasolina i van llançar la roba ensangonada a un contenidor, i van conduir fins a Colera. Aleshores, Marlon Roberto C.P. va ruixar el cos de la víctima i li va calar foc, provocant així un incendi.  Un cop fet això, els dos acusats van tornar a Llançà. Marlon Roberto C.P. es va quedar a dormir a casa de la mare d'Esther P. del C., Carmen del C. Hores més tard, l'acusat i la mare van anar a buscar un tren a l'estació de Figueres i van marxar a València, fins a la Pobla de Farnals, on la policia local va acabar detenint Marlon Roberto C.P. Carmen del C. ha dit que va accedir a acompanyar l'acusat en la seva fugida de l'Empordà perquè tenia por per la seva filla. "Ens ha arruïnat la vida", ha exposat. Mare i filla han reconegut que Marlon Roberto C.P no les va amenaçar en cap moment però ressalten que tenien "pànic" perquè l'acusat estava "fora de si" i "no era ell". "Tenia una mirada que feia por, ens feia por el que ens pogués passar", han declarat.  Durant la seva declaració, Marlon Roberto C.P. ha demanat perdó a la família de la víctima. "Sé que vaig cometre una barbaritat", ha dit.  25 anys de presó El fiscal demana per al suposat autor material del crim, Marlon Roberto C. P. 25 anys de presó per assassinat i incendi forestal. Els mateixos delictes que atribueix a Esther P. del C. com a inductora i per a qui demana 20 anys. Dolors F.J. afronta 15 anys com a cooperadora necessària per assassinat. Per Carmen del C. M., la fiscalia sol·licita 3 anys per encobriment.

Summary: L'acusat d'assassinar i cremar un jove a Colera assegura que es va barallar amb la víctima perquè duia la seva roba


Protecció Civil ha passat el pla Neucat al nivell d'emergència per les nevades que s'estan registrant a Catalunya. Les precipitacions de neu estan afectant pràcticament tot el territori excepte a les comarques de Tarragona (on ha començat a ploure) i a les de Girona, on s'espera que el front arribi més tard. Per tot plegat, demanen restringir al màxim la mobilitat durant el dia d'avui i evitar agafar el vehicle privat en la mesura del possible. Els serveis de transport públic funcionen a hores d'ara amb relativa normalitat excepte la línia FGC entre l'Anoia i Capellades que ha registrat una incidència. Les línies de metro i busos TMB també tenen algunes afectacions per la presència de neu i gel. Per això, s'ha suspès el servei de les línies 111, 118 i 128 i se n'han limitat d'altres com la V3 de la Ronda de Dalt. Els aeroports operen amb normalitat.

Summary: Protecció Civil passa el pla Neucat al nivell d'emergència per les nevades


El coordinador general del PP, Fernando Martínez-Maíllo, ha tancat la porta a qualsevol mesura de mediació i considera que és una "estratègia de manipulació de l'independentisme". "No ens podem asseure a la mateixa taula amb qui no reconeix ni la Constitució ni les llei", afirma Maíllo, que assegura que no pot existir "cap tipus de mediació". El coordinador general apunta que si la Generalitat "torna a la legalitat" no caldrà apel·lar a cap mediador perquè "hi haurà diàleg". A més, ha valorat l'anunci del Banc Sabadell, que es planteja traslladar la seva seu social fora de Catalunya. "Té tota la lògica, quan s'incompleixen les lleis un govern com la Generalitat no atén la Constitució ni les lleis, quina seguretat jurídica tenen les empreses?", s'ha preguntat. "Cal que el senyor Puigdemont aturi ja aquesta barbaritat", ha subratllat.  El PP no dona cap oportunitat a les crides a la mediació que han fet, entre d'altres, Podem i també el mateix Govern de la Generalitat. Per al coordinador general del partit, és una "burda estratègia de manipulació per confondre". "El que ha de fer Puigdemont és tornar a la legalitat i hi haurà diàleg, no caldrà la manipulació", ha afirmat.  El coordinador general dels populars també ha aplaudit que hi hagi bancs que es plantegin traslladar la seva seu social fora de Catalunya, com Banc Sabadell o CaixaBanc. "Té tota la lògica i s'entén", ha manifestat Maíllo, que afegeix que "un dels valors" que mou l'economia i les empreses és "la seguretat jurídica":

Summary: El PP tanca la porta a la mediació i considera que és "una estratègia de manipulació de l'independentisme"


Els treballadors estan cridats a aturades parcials cada dilluns a partir d'aquest 24 d'abril ACN Barcelona.-La segona reunió de mediació entre la direcció i els treballadors del Metro de TMB ha acabat aquest dijous al vespre sense acord definitiu que eviti la vaga de dilluns vinent. La direcció ha defensat durant la negociació que no hi ha motius per a la convocatòria d'una vaga i s'ha mostrat disposada a continuar acordant el conveni col·lectiu, després que la part social abandonés la taula negociadora a principis d'abril. De la seva banda, els representants dels treballadors han lamentat que l'oferta de la direcció sobre el conveni col·lectiu continua allunyada de les demandes de la plantilla. En les reunions al departament de Treball que s'han celebrat aquest dimecres i dijous, les dues parts han negociat sobre punts del conveni referents als horaris, les compensacions per hores extres i els períodes de vacances, entre d'altres. Els treballadors del Metro valoraran l'estat de la negociació amb la direcció del Metro en una assemblea aquest divendres, que se celebrarà en dos torns (9.30h i 16.00h) a la Nau Bostik de la Sagrera. Els treballadors del Metro van decidir en una assemblea el 3 d'abril fer aturades de dues hores per torn cada dilluns a partir del 24 d’abril com a protesta pel que consideren un bloqueig de la negociació del conveni col·lectiu. Les aturades que tindran efecte directe sobre la mobilitat es produiran de 7.00h a 9.00h i de 16.00h a 18.00h. El departament de Treball ha decretat uns serveis mínims del 40% en aquestes franges horàries. El servei de Metro ha de funcionar amb normalitat la resta de la jornada. Segons Transports Metropolitans de Barcelona, uns 300.000 usuaris utilitzen el Metro entre les 7.00h i les 10.00h en un dia feiner i uns 168.000 més ho fan entre les 16.00h i les 18.00h. Fonts de l'empresa han recordat que 281 treballadors del Metro es van mostrar en la darrera assemblea a favor de la vaga i 243 a favor d'interrompre les negociacions del conveni sobre una plantilla total de 3.500 persones.

Summary: La mediació de vaga entre els treballadors i la direcció del Metro acaba sense acord


El 65,8% dels 66.706 afiliats del PP havien votat a les sis de la tarda a les primàries per triar els dos candidats a presidir el partit, segons ha informat la Comissió Organitzadora del XIX Congrés Nacional de la formació (COC). La mateixa font indica que la jornada electoral que ha de servir també per triar els compromissaris transcorre amb normalitat des que s'han obert les meses electorals a dos quarts de deu del matí. El termini per votar acaba a dos quarts de nou de la nit. Cal recordar que la presidència del PP se la disputen Maria Dolores de Cospedal, Soraya Sáenz de Santamaría, Pablo Casado, José Manuel García-Margallo, José Ramón García Hernández i Elio Cabanes. D'aquests sis candidats sortiran els dos finalistes que pugnaran per la victòria final al Congrés Extraordinari del PP el 20 i 21 de juliol a Madrid.

Summary: El 65,8% dels afiliats del PP havien votat a les primàries del partit a les 6 de la tarda


El delegat del govern espanyol a Catalunya, Enric Millo, ha insistit que la policia espanyola ha estat "al servei de tots els catalans" en un any "intens", en l'acte del 194è aniversari de la fundació del cos que s'ha celebrat a Barcelona. Millo ha parlat de les "dificultats polítiques" dels darrers mesos i ha ha subratllat que "quan algunes elits creuen que estan per sobre de la llei, no hi ha cap altre camí que recordar que ningú està per sobre de la Constitució ni de l'Estatut". "Vosaltres, més que ningú, heu hagut de treballar en condicions molt difícils, professionalment, humanament i familiarment", ha valorat amb referència implícita al dispositiu de l'1 d'octubre.

Summary: Millo reconeix als agents de la policia espanyola haver estat "al servei de tots els catalans" en un any "intens"


El vicepresident del Govern, Pere Aragonès, ha instat l'estat espanyol a convocar la taula de diàleg per afrontar el conflicte polític "el més ràpidament possible". "Però no pot venir amb les mans a les butxaques", ha remarcat Aragonès, que ha reclamat a Pedro Sánchez "una proposta que es pugui confrontar amb allò que demana Catalunya, que és l'autodeterminació i l'amnistia dels presos independentistes". En declaracions a la premsa després de visitar les caves Juvé & Camps de Sant Sadurní d'Anoia (Alt Penedès), Aragonès ha condicionat la data de la propera reunió a les propostes que concreti Sánchez, a qui ha acusat "d'anar tard". "Això no es soluciona deixant passar el temps", ha reblat. Aragonès ha assegurat que la taula de negociació és "més necessària que mai", i ha demanat a l'estat espanyol que s'hi impliqui presentant una proposta concreta per resoldre el conflicte polític entre Catalunya i Espanya. "Catalunya té un projecte, que és l'amnistia dels presos i l'autodeterminació. Quina és la proposta del govern espanyol?", s'ha preguntat el vicepresident. Consultat sobre les previsions amb què treballa la Generalitat a l'hora de marcar una nova data de reunió, Aragonès ha condicionat el calendari a la proposta que pugui oferir Sánchez. "Sempre estem a punt i preparats per afrontar el conflicte quan calgui. No és qüestió de dates", ha subratllat, mentre ha afirmat que fa "molts anys que es va tard" per afrontar el conflicte per la via política. En aquest sentit, Aragonès ha criticat que l'ex president Mariano Rajoy "va mirar cap a una altra banda" quan era al capdavant de la Moncloa i ha demanat al PSOE i a Podem que no segueixin aquella via. "No poden deixar passar el temps", ha conclòs.

Summary: Aragonès insta l'estat espanyol a convocar la taula de diàleg i demana "que no hi vagi amb les mans a les butxaques"


El tribunal Suprem ha confirmat la sanció disciplinària contra un Guàrdia Civil destinat a la Jonquera (Alt Empordà) i que el Ministeri de Defensa va apartar del cos, al conèixer la condemna de dos anys i mig de presó, imposada per l'Audiència de Palma per tràfic de drogues. Segons informa el diari El Punt Avui, l'alt tribunal ha ratificat la decisió del Ministeri després del recurs que va presentar l'agent que complia funcions en el departament fiscal del cos, a la localitat alt-empordanesa. En el judici que es va fer a Palma, i que va emetre sentència fa dos anys, va asseure al banc dels acusats un altre agent del cos i dos companys de pis. A tots quatre se'ls acusava d'haver distribuït cocaïna, èxtasi i marihuana en diverses cales i zones de l'illa de Mallorca entre 2003 i 2004.

Summary: El Suprem confirma la sanció imposada contra un guàrdia civil de la Jonquera condemnat per tràfic de drogues


Una Catalunya independent seria l'onzè país més exportador de la Unió Europea, ja que les vendes a l'exterior suposen un 47,7% del PIB, i superaria entre altres Àustria, Dinamarca i Finlàndia. Aquesta xifra inclou les exportacions a la resta de l'estat i supera en 14 punts percentuals la mitjana dels 28 estats membres, que és del 33,2%. Si ens fixem en les exportacions per càpita, Catalunya seria el novè país de la UE amb 13.650 euros, se situaria per sobre la mitjana europea (9.560 euros) i superaria països com Suècia, França, Itàlia, el Regne Unit i Portugal. Aquestes són les conclusions d'un estudi elaborat per ACCIÓ –l'agència pública per a la competitivitat i la internacionalització de l'empresa catalana– al qual ha tingut accés l'ACN.  En total, Catalunya va assolir vendes durant el 2015 per valor de 102.487 milions d'euros, el que representa la xifra més alta de la història. El 62,3% del total són vendes a l'exterior i el 37,7% a la resta de l'Estat. El pes de les exportacions catalanes respecte al PIB el 2015 és del 47,7%, per sobre de la mitjana de la UE (33,2%). Catalunya ocuparia l’11a posició de la UE pel que fa a la ràtio d’exportacions respecte al PIB, per sobre de països com Àustria, Dinamarca o Finlàndia, amb un PIB superior al català. La renda d'exportacions per càpita a Catalunya se situa en els 13.650 euros, just per sota Dinamarca, Alemanya i Eslovènia, i per sobre –per aquest ordre- de la República Txeca, Suècia, Eslovàquia i Finlàndia. A més distància i ja per sota la mitjana europea (9.560 euros),  hi ha França, Itàlia i el Regne Unit. Pel que fa el nombre d'empreses que l'any passat van exportar, va ser de 47.409, un 32,2% de tot l'Estat. Tot i així, són menys que les 49.075 empreses del 2013, la xifra més alta des del 2008. D'aquestes 47.409 empreses, 16.422 són exportadores regulars –és a dir que en els darrers quatre anys han venut a l'exterior de forma consecutiva- i marca un nou record des del 2008, a banda de representar fins al 34,4% d'arreu de l'Estat. Per sectors, els més exportadors l'any passat van ser l'automoció i el sector químic, ambdós amb un 17,1%, seguit de l'agroalimentari, amb un 11,7%. Els que van tenir una evolució més positiva van ser els productes informàtics i electrònics (+20,1%), seguit de les exportacions de vehicles (+11,4%) i el de l'alimentació i begudes (+7,3%). Per contra, les de refinament de petroli van patir un retorcés del 7,9% i el d'altres materials de transports un 6,7%, tot i que l'informe subratlla que aquests sectors tenen "poc pes relatiu" en relació al total de les vendes de l'exterior. Les exportacions a la UE lideren les vendes a l'exterior Les exportacions a la Unió Europea lideren el total de vendes a l'exterior, amb 65% del total. França, primer soci comercial de Catalunya, concentra el 15,3% de les exportacions, que junt amb Alemanya (11,9%), Itàlia (8,8%), Portugal (7,11%) i el Regne Unit (6,4%) ocupen les cinc primeres posicions del rànquing i representen el 49,5% del total. Catalunya va exportar a la resta de l'Estat el 37,7% de les seves vendes, el que suposa 38.648 MEUR.  A la resta d'Europa representen el 7,1%, seguit de l'Amèrica Llatina (6,5%), l'Àsia (6,4%) i l'Àfrica (6,2%). L'Orient Mitjà i l'Amèrica del Nord suposen el 3,7% en cada una de les dues regions. Pel que fa la seva evolució, les vendes a la Unió Europea van augmentar un 6,6%. Van destacar els increments d'Itàlia (+14,6%), el Regne Unit (+10,7%) i Alemanya (+9,5%), mentre que França –el primer soci comercial de Catalunya- va retrocedir un 0,8%. Amb la resta de l'Estat, les vendes van créixer un 0,7% i van arribar als 38.648 milions d'euros. Les exportacions fora de l'estat espanyol van assolir els 63.839 milions d'euros, el que representa un increment del 6,1%.  Els augments més rellevants es van produir fora de la UE, amb increments, per exemple, del 20,7% a l'Amèrica del Nord (destaca la pujada del 21% als Estats Units); del 18,6% a l'Orient Mitjà (+28% a l'Aràbia Saudita); de l'11,5% a l'Àsia (+14,9% a la Xina i +14,7% a la Xina) i del 7,8% a l'Amèrica Llatina, malgrat, en aquest cas, els descensos de Brasil (-5,5%) i Veneçuela (-44,8%), que van ser compensats amb l'augment de Cuba (50%) i l'Argentina (37,6%). Barcelona, la demarcació més exportadora Les exportacions de Barcelona van suposar el 78,4% del total, amb un volum de 50.057,4 milions d'euros, el que representa un augment del 6,4%. Tot i així, l'augment més important el va registrar la demarcació de Lleida, amb un 9,6% (un volum de 1.860,3 milions d'euros), tot i que el pes relatiu respecte tot Catalunya és del 2,9%. D'altra banda, a la demarcació de Girona, es va registrar un volum exportador de 4.681,2 milions d'euros (7,3% del total), el que suposa un augment del 6,5%. Per últim, la demarcació de Tarragona va registrar un increment del 2,8%, amb un volum exportador de 7.240,1 milions d'euros. En aquest cas, suposen l'11,3% del total a tot Catalunya. L'estudi també subratlla que el nombre d'empreses exportadores regulars -les que han exportat els últims quatre anys de manera consecutiva- creix a tot Catalunya, amb un 3%. Lidera aquest augment el nombre d'empreses tarragonines, amb un 6,5%, seguit de les de Lleida (+4,9%), les de Girona (+4,4%) i Barcelona (+2,6%). El nombre total d'empreses catalanes que exporten regularment són 16.422, fet que marca un nou rècord i que representa el 34,4% de tot l'Estat. Baiget: "Les empreses han integrat l'estratègia d'internacionalització" El conseller d'Empresa i Coneixement, Jordi Baiget, ha ressaltat en declaracions a l'ACN que aquestes dades són possibles "gràcies a les empreses, que han integrat l'estratègia d'internacionalització dins la seva estratègia empresarial". Baiget ha declarat que "la dada qualitativa rellevant" és que 16.422 empreses catalanes exporten de manera regular i que, tot i que és una xifra rècord, la Generalitat vol que aquest registre creixi. El conseller ha fet aquestes declaracions abans de trobar-se amb els 36 directors de les oficines exteriors de Comerç i Inversions d'ACCIÓ al món, que s'han desplaçat a Barcelona per participar en la XXIII Setmana de la Internacionalització, en la qual han pres part més de 600 empreses catalanes. L'informe elaborat per ACCIÓ s'emmarca en la celebració de la XXIII Setmana de la Internacionalització, que és l'esdeveniment de referència a Catalunya en l'àmbit del comerç exterior. Hi han participat més de 600 empreses catalanes per concretar les exportacions i fer contactes amb els directors de la xarxa d'oficines exteriors. Una de les novetats d'aquest any ha estat un seminari específic sobre les noves vies de negoci que ofereix l'e-commerce.

Summary: Catalunya seria l'onzè estat de la UE amb més exportacions respecte al PIB i superaria Àustria, Dinamarca i Finlàndia


El diputat del PSC David Pérez ha avalat aquest dimarts la possibilitat de substituir de forma temporal els sis diputats arran de la interlocutòria del Tribunal Suprem i després que els lletrats del Parlament hagin obert la porta a aquesta opció. Pérez ha defensat que la Mesa trobi la fórmula "més adequada" perquè la substitució es pugui fer "efectiva". Amb tot, des del PSC han recordat però que la substitució implica la suspensió i que perdrien el sou. La formació ha considerat que en cas que aquesta qüestió no hagi quedat resolta aquest dimecres, caldrà ajornar el ple convocat pel mateix dia. "Si el tema no es resolt a través de la Mesa, estic convençut que el ple se suspendrà", ha afirmat Pérez.  El diputat s'ha referit  a l'agressió que ha patit el fotoperiodista Jordi Borràs i s'ha mostrat confiat en què la justícia "actuí". Pérez ha fet una condemna a qualsevol acte de violència "que es pugui produir".

Summary: El PSC avala la substitució temporal dels diputats que proposen els lletrats del Parlament


Fixa les distàncies de seguretat a la feina o l’aïllament dels casos sospitosos ACN Madrid.-El Ministeri de Sanitat ha actualitzat el procediment d’actuació per als serveis de riscos de prevenció de riscos laborals davant del coronavirus. El document, que s’ha elaborat en coordinació amb les CCAA a través del Consell Interterritorial, estableix les distàncies als llocs de feina d’almenys 1,5 metres i l’aïllament dels casos sospitosos d’infecció a l’espera dels resultats de les proves PCR. També es fixa que l’aïllament es mantindrà fins passats tres dies des de la resolució de la febre i del quadre clínic amb un mínim de 10 dies des de l’inici de símptomes.  Els professionals del servei sanitari del servei de prevenció de riscos seran els encarregats d’identificar i seguir els contactes estrets en l’àmbit laboral, de manera coordinada amb les autoritats de salut pública.  Tots els casos sospitosos es mantindran en aïllament a l’espera dels resultats de les proves i es buscaran els contactes estrets. En cas d’una PCR negativa, i si no hi ha una alta sospita mèdica, el cas es donarà per tancat amb la fi de la quarantena i la recerca de casos.  Per buscar els contactes estrets, s’haurà de tenir en compte de dos dies abans de l’inici de símptomes fins al moment que el cas s’ha aïllat. En els casos asimptomàtics confirmats per PCR, els contactes es buscaran des de dos dies abans de la data de diagnòstic.  Qualsevol persona que compleixi la definició de cas estret d’un cas positiu haurà de ser informada i s’iniciarà una vigilància activa o passiva, d’acord amb els protocols establerts a cada CCAA.

Summary: Sanitat actualitza el procediment d’actuació per als serveis de prevenció de riscos laborals davant de la covid-19


Uns 300 avis vinguts d’arreu del Camp de Tarragona s’han concentrat aquest dimarts al Balcó del Mediterrani en resposta a la xiulada que el president del Govern, Quim Torra, va rebre en la inauguració dels Jocs Mediterranis. En la protesta, en què han participat manifestants de Reus, Vila-seca, la Canonja, Cambrils o Mont-roig, entre d’altres, s’ha reclamat la llibertat dels polítics independentistes presos. Lluís Jové, portaveu dels convocants de la trobada, Tercera Joventut per la República, ha afirmat que no podien permetre que “a casa nostra es xiuli el nostre president”, a més de mostrar el rebuig per la imatge de graderies buides o les acusacions d’haver repartit entrades a entitats com Vox o Societat Civil Catalana, o el contingut de la cerimònia, on no consideren que s’hagi reflectit la cultura tarragonina. Gorres de color groc, samarretes grogues i pancartes on es pregunta si és il·legal votar. Amb tot aquest material, desenes d'avis vinguts d'arreu de les comarques tarragonines han expressat el seu malestar per la xiulada a Torra divendres, en la inauguració dels Jocs Mediterranis. Articulats en diverses entitats, han reclamat la posada en llibertat dels polítics independentistes presos com a punt previ abans de cap negociació. "No pararem ni un sol dia fins que no aconseguim que alliberin els presos", han afirmat. Els avis s'han emplaçat a participar en les trobades, que es faran a partir d'ara a la plaça de la Font, i no descarten sumar-se a possibles convocatòries de cara la cloenda dels Jocs, diumenge a la nit. La crida respon a una sèrie d'actes dels col·lectius d'avis, encapçalats pels Avis per la Llibertat de Reus, un dels primers grups que va sortir i dels més multitudinaris. Els convocants, Tercera Joventut per la República, van començar actes al juny amb la intenció que les persones grans "no es quedin a casa". "Som gent que hem viscut el final de la guerra i una dictadura, i pensàvem que això s'havia acabat, i ara veiem que s'estan retallant llibertats i això no es pot comportar", ha assegurat el portaveu. A l'acte han participat l'ANC i Òmnium, a més del regidor d'ERC Pau Ricomà i del PDeCAT Dídac Nadal. En la concentració s'ha fet la lectura d'un manifest, en què s'ha recordat els presos independentistes i els seus familiars, s'ha cantat 'L'Estaca' i 'Els Segadors'. Els manifestants han reclamat la dimissió de l'alcalde, Josep Fèlix Ballesteros, i han demanat que no es faci "ni un pas enrere".

Summary: Concentració de 300 avis a Tarragona en resposta a la xiulada a Torra als Jocs i per la llibertat dels polítics presos


La Unió Europea ha anunciat que destinarà 170 milions d'euros més d'ajuda humanitària a Síria després de reunir-se amb les autoritats turques. L'Alt Representant de la UE, Josep Borrell, i l'eurocomissari per a Gestions de Crisi, Janez Lenarcic, han mantingut diverses trobades amb el govern de Recep Tayyip Erdogan en els darrers dos dies per discutir la situació al nord-est de Síria i a la frontera turco-grega. Borrell ha demanat a l'executiu turc que "no encoratgi més moviments de refugiats i immigrants cap a les fronteres europees" i que complexi amb l'acord per contenir els refugiats i immigrants al seu territori. Borrell ha expressat la seva disposició a discutir amb Turquia "un enfocament que obri un camí polític conjunt" davant la situació a Síria i a la frontera amb Grècia.

Summary: La UE promet 170 milions d'euros addicionals d'ajuda humanitària a Síria després de reunir-se amb les autoritats turques